10 mans eru saknaðir, eftir at tvey farmaskip stoyttu saman út fyri Shanghai. Tey bæði kinesisku farmaskipini upp á 1.500 dwt hvørt,’ Chang Ping’ og’ Xiwang 138’, stoyttu saman týskvøldið út fyri ferðamannahavnini Wusong í Shanghai. Tað skrivar The Maritime Executive. Meðan’ Xiwang 138’ slapp frá hendingini uttan stórvegis skaða, fór’ Chang Ping’ stutt eftir samanstoytin til botns. Bjargingarfør bjargaðu trimum av manniningi á‘ Chang Ping', meðan 10 framvegis eru saknaðir. Sambært óváttaðum upplýsingum var’ Chang Ping’ á veg úr Shanghai við 5.000 tonsum av stáli, sum er meira enn deyðvektskapasiteturin hjá skipinum. ‘ Chang Ping’, ið er bygt í 1994 og siglir undir Sierra Leone-flaggi, er ogn hjá einum minni felag í Hong Kong. Seinastu trý árini hevur skipið verið hildið aftur tríggjar ferðir, eftir at eftirlitskanningar hava víst manglar, herundir trupulleikar við tættleikanum.